
ЕТНОГРАФСКИ МАТЕРИАЛИ 


ЗАЗИДАНО ЗА ПОТОМЦИТЕ 
(едно послание от миналото, 
открито в зида на стара родопска къща) 


Ангел Янков 


Преди няколко години при извършване на основен ремонт на стара къща в 
с. Хвойна - централно селище в района на Долен Рупчос, бе открито едно 
изключително любопитно послание, запечатано преди век в стъклена бу- 
тилка и вградено в източния зид на къщата под малко прозорче, на височи- 
на около един метър над гредореда на втория етаж. То се оказа забележи- 
телен документ, който свидетелства за будни и просветени хора, живели в 
това селище, за хора с чувство за исторически дълг и развита историческа 
памет. Но все пак за какво иде реч. Нека да представим самия документ, 
съдържащ четири ръкописни страници!. Той започва с кратко встъпление 
за управниците на България по това време — княз Фердинанд и министър- 
председателя Стефан Стамболов: 

„На 1892 година. При князуванието на Негово Царско Височество 
Българский княз Фердинанд 1-й на Северна и Южна България и прези- 
дент-министър Стефан Стамболов, който имаше желязна воля и 
тъй умно умееше да води и управлява България, щото беше направил 
всеки чувствителен и разбран человек да благоговее пред делата на Г- 
на Министра Стамболова и Болгария доста бе напреднала - на всеки 
гражданин честта бе запазена, също живота и имота - запазени“. 

Ясно е, че авторите на текста са били впечатлени не от княза, а най- 
вече от личността на Стамболов, за когото не скъпят комплименти и пох- 
вали. 

Вторият пасаж дава ценни податки за селището и неговите жители -- 
техния брой, вероизповедание и поминък, административните институции, 
намиращи се в Хвойна. Посочени са съставните села на общината, кметът, 
учителите и училището, плащаните данъци и други сведения от подобен 


род: 


1 Свейойо га атеоагоа а тбаааааг а тбеаегав, ваё а тпоадатагаг па! тдаатте- 
поо. Оабовуда іа ёепої ааба а вабедага, побдатага а пат атабт пойотутеа, ойе 
ёаої боетот а аеет оаеот а Пеааоаега бабоеу е Ппва сата<аоап а попеватада 


аобеева. 

„Село Хвойна се състоеше от 100 къщи българи и 28 къщи турци 
(българо-мохамедани — 0. м.) всичко - 128 къщи българи и турци с около 
700 души жители и от двата пола. Поминъкът на жителите беше 
земледелие, скотовъдство, занаяти и др. Имаше 8 дюкяна и два хана. 
Център на околията беше. Имаше Околийско управление, Мирово съ- 
дилище, Окол. ковчежничество и жандармски участък с 20 души стра- 
жари. Околийски началник беше Янко Икономов от гр. Свищов. 

Общината Хвойна бе съставена от (от Хвойна се управляваха): 
Малево, Шейтаново и Савтъще и кметуваше Костадин Златанов Брун- 
залски и наречен с новото име Македонски, който се трудеше да при- 
несе своята полза на общината, която му бе поверена. Имаше едно 
училище с двама учители: Иван Русенов от с. Павелско и Костадин 
Маринов от с. Малево с 50-60 ученика. Село Хвойна плащаше 2 800 лева 
десятък - поземлен налог, 1 500 лева беглик, 400 лева емляк и 500 лева 
патент и тези данъци не бяха тежки на населението, което беше 
твърде трудолюбиво и си гледаше добре работите. Най-богатий беше 
Кост. Т. Губеров, но беше без деца.“ 

След встъпителната част се преминава към най-същественото - кой 
строи тази къща, за кого и с каква цел: 

„В това време (на 20-й априлий 1892 год.) се почна съгражданието 
на тая къща от Спас Костадинов Груев, който беше здрав и силен 
человек на възраст 35 год. със съпруга Гина, деца Иван, Йлия, Георги и 
Васил. С най-голям труд и старание с цел, че след като я съгради да 
прекара живота си в нея и след смъртта му да я остави на своите 
драги наследници да живеят и те в нел и да прощават.“ 

Построяването на къща е акт, който дава нов социален статус на мъ- 
жа в традиционното общество. Той се превръща вече в стопанин. Строе- 
жъг на една къща е преди всичко мисъл за бъдещето, защото тя се гради с 
идеята, че ще надживее своите създатели. Затова след стопаните са избро- 
ени поименно и майсторите: 

„Зидарите на тая къща, които я съградиха, бяха: Христо Коста- 
динов Барокчийски, Янко Веселинов Даскалски, Ангел Димитров, Ангел 
Колев Дрангачев и Христо Петков Падешюски.“ 

Но за да няма никакво съмнение в истинността на написаното, кметът 
и общинарите, както и писарят и един учител, всичко 13 души, подписват 
поименно и подпечатват това свидетелство: 

„Хвойненското селско общинско управление удостоверява гореиз- 
ложеното, за което подписва и подпечатва с общинский печат. 

20 априлий 1892 г., с. Хвойна 

Кмет: К. Златанов Македонски 

Помощник: Я. Веселинов Даскалски 

Членове: Георги Аргиров от с. Шейтаново 

Никола Василев от с. Хвойна 

Имам Сюлейман от с. Хвойна 

Апостол Ставрюв от с. Малево 

Спас Георгиев от с. Малево 

Кростю Стойчев от с. Малево 

Петър Стоев от с. Шейтаново 

Мустафа Балабанов от с. Савтъще 

Асан Асанов от с. Савтъще 

Писар: Ив. Брънзалов 

Присъствувал учителя на с. Малево: Ф. Тодоров“. 

Този тържествен акт показва какво значение се отдава на строежа на 
нова къща в едно родопско селище в края на ХІХ век. От друга страна, той 
е свидетелство и за авторитета, с който се ползва местната власт след Ос- 
вобождението. Вероятно полагането основите на новия дом се превръща в 
централно събитие за жителите на селото. Къщата, „осветена“ от общин- 
ския съвет, по-късно действително ще играе важна роля в живота на сели- 
щето. 

Пророчески звучат заключителните слова, написани с едри ръкопис- 
ни букви на четвъртата страница: 

„Нека служи това за в памят и за сведение на бъдащето за мина- 
лото. Амин!“. 

Но те вероятно са се сторили недостатъчни. Кулминацията още не е 
достигната, затова следва послепис. Той е пряко обръщение към следва- 
щите поколения, искрено и мъдро откровение към нас: 

„Потомци! Наследници! Четете и спомняйте, че и у нас е имало 
чувства, за да оставим старини на Вас. Нашите черепи, които ще 
изваждате понякога от земята случайно, знайте, че и те са чувству- 
вали радост и скръб и са имали благородни цели и дела.“ 


Жжжж 


Този документ поражда различни въпроси, които не могат да получат 
пълен отговор в това кратко съобщение. Например, с каква цел е записано 
и оставено посланието, защо е зазидано точно в източната стена на къща- 
та, какво е това — рационална или магическа практика, съществува ли тра- 
диция да се зазижда текст в бутилка или това е своеобразна иновация? 

Намереното в края на ХХ век послание очертава различни граници в 
народната култура. На първо място, естествено е да се помисли за настоя- 
щето — граница между миналото и бъдещето, която от своя страна, беле- 
жи границата между живота и смъртта, между живи и мъртви. С чувство за 
историзъм авторите на посланието се обръщат към наследниците във вре- 
мето и ги умоляват да вникнат по-дълбоко в нещата около тях, да възпри- 
емат не само материалното, а да си зададат въпроса какви вълнения са 
изпитвали техните предци. 

Може би, за да разберат потомците, че действително посланието ид- 
ва отвъд границата, т.е. от миналото, то се съхранява в гранична зона — 

външния зид на къщата — границата между свое и чуждо, между вътреш- 
ния духовен свят на семейството и другите, между личния свят на индиви- 
да и заобикалящата го среда. 

Няма сведения за извършени традиционни обичаи и обреди при стро- 
ежа, т.е. дали е правено жертвоприношение при изкопаване темелите на 
къщата, както и по-късно при нейното освещаване. Но самият факт, че 
посланието е положено в източната стена на новия дом, е достатъчно крас- 
норечив. В традицията изток означава раждане, живот, плодородие и бла- 
гополучие, както в природен, така и в социален план — свързан с изгрева 
на слънцето. Домашната икона или иконостас във всеки български дом са 
обърнати на изток и се огряват най-рано от слънцето. Съвсем естествено е 
до този сакрален кът да се намира и невидимото послание към бъдното. От 
една страна, то се явява апотропей — своеобразен амулет за къщата, който 
трябва да я брани от всякакви злини, а от друга, има ясно изразена проду- 
цираща функция, т.е. да способства за благоденствието на стопанина и не- 
говото семейство, да ги обдарява със здраве и живот. В каменния зид не се 
вгражда сянката на жив човек, а писаното слово, с цялото благоговение, 
което има българинът (и в частност родопчанинът) към него. Тази практика 
се крепи на неговата вяра, че както изреченото, така и написаното, не се 
губят. Вградено не за да вземе живот, а да осигури благополучие и проспе- 
ритет. 

И може би никак не е случаен фактъг, че в една стая на долния етаж в 
къщата на Спас Груев още през 1894 г. е създадено първото читалище в 
Хвойна. По това време селото е седалище на Рупчоското околийско уп- 
равление (Арнаудов 1989: 63). А през 1898-1899 г. в нея се помещава и пър- 
вият таен пункт на Македоно-одринското революционно движение в Сред- 
ните Родопи. Селото отстои на 30 км от границата на Рожен и тук по необ- 
ходимост, след еднодневен преход, идващите пъгници и кираджии от Плов- 
див са спирали да нощуват. Затова революционната организация наема 
приземния етаж от къщата, където открива комитско кафене. Оттук е ми- 
навал един от каналите за връзка с комитетите във въгрешността на Бело- 
морска Тракия и Македония. През есента на 1899 г. пунктъг е преместен в 
Чепеларе, което е значително по-близо до границата (Караманджуков 1934; 
Арнаудов 1989: 55). 

С течение на времето собственикът Спас Груев става един от най- 
заможните стопани в с. Хвойна. След 1912 г. той е имал около 200 овце и 
над 100 кози, както свидетелства родопският летописец Анастас Примов- 
ски (Примовски 1973: 314). По-късно къщата се стопанисва от неговите 
синове, внуци и правнуци, които се радват на дълъг живот, а през 1984 г. тя 
е закупена от Георги Кърнев. Именно неговият син — 50-годишният Здрав- 
ко Кърнев, сегашният собственик, открива скритото в зида послание, дос- 
тигнало до нас след един век. 

Засега остава открит въпросът — дали зазиждането на посланието по- 
чива на някаква обичайна практика или в случая става дума за някакво из- 

ключение. Поне местните хора не са намирали други подобни находки, 
нито имат спомени за такава практика в миналото. 

В заключение ще отбележа само, че когато четем и размишляваме 
над пожълтелите страници на стария документ, ние ставаме съпричастни 
към радостите и скърбите на хората от онова време. За нас остава морал- 
ното удовлетворение, че изпълняваме заръката на тези наши предци, кои- 
то са гледали далеч напред в бъдещето. 

